A Bizottság 686/2004/EK rendelete

(2004. április 14.)

a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia Európai Unióhoz történő csatlakozása következtében a friss gyümölcs- és zöldségpiaci termelői szervezetekre vonatkozó átmeneti intézkedések megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási szerződésére, és különösen annak 2. cikke (3) bekezdésére,

tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási okmányára, és különösen annak 41. cikke első albekezdésére,

mivel:

(1) A 2200/96/EK tanácsi rendeletnek a termelői szervezetek elismerésének feltételei és a termelői csoportok előzetes elismerése tekintetében történő alkalmazására vonatkozó részletes szabályok megállapításáról szóló, 2003. augusztus 11-i 1432/2003/EK bizottsági rendelet [1] és a működési alapok, a működési programok és a pénzügyi hozzájárulás tekintetében a 2200/96/EK tanácsi rendelet részletes alkalmazási szabályainak megállapításáról szóló, 2003. augusztus 11-i 1433/2003/EK bizottsági rendelet [2] bizonyos időpontokat és feltételeket állapít meg a termelői szervezetek elismerésére és a számukra nyújtott támogatásokra. Átmeneti intézkedéseket kell megállapítani, hogy a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia (a továbbiakban: új tagállamok) termelői szervezetei és termelői csoportjai számára lehetővé váljon, hogy 2005. január 1. előtt kérelmezzék az említett rendeletekben előírt támogatást.

(2) Számos új tagállam fogadott el nemzeti jogszabályokat a termelői szervezetek és termelői csoportok elismerésére és a számukra nyújtott támogatásokra, és már létezik bizonyos számú termelői szervezet és termelői csoport.

(3) Az új tagállamoknak lehetőséget kell adni arra, hogy a vonatkozó nemzeti jogszabályaik által elismert termelői szervezeteket és termelői csoportokat átmenetileg úgy tekintsék, mint amelyeket a 2200/96/EK rendelet szerint ismertek el. E termelői szervezetek és termelői csoportok ezután kérelmet nyújthatnak be a rendelkezésre álló közösségi támogatásokra. Az új tagállamoknak 2005 vége előtt ellenőrizniük kell, hogy a termelői szervezetek és termelői csoportok valóban megfelelnek-e a gyümölcs- és zöldségpiac közös szervezéséről szóló, 1996. október 28-i 2200/96/EK tanácsi rendeletben [3] előírt követelményeknek. Az e termelői szervezeteknek és termelői csoportoknak fizetett támogatás pénzügyi felelőssége a szóban forgó tagállamot terheli.

(4) Egyes új tagállamok a nemzeti jogszabályaikban a termelői szervezetek elismeréséről nem a 2200/96/EK rendelet 11. cikke (1) bekezdése a) pontjának ii–vii. alpontjában említett termékkategóriák alapján rendelkeztek. Az érthetőség kedvéért a 2004. május 1. előtt a nemzeti jogszabályokkal összhangban elismert termelői szervezeteket vagy csoportokat úgy kell tekinteni, mint amelyek a 2200/96/EK rendelet 11. cikke (1) bekezdése a) pontjának i. alpontjában említett "gyümölcs és zöldség" kategóriába tartoznak.

(5) A folyamat felgyorsítása érdekében a 2004. május 1. előtt a nemzeti jogszabályokkal összhangban elismert termelői szervezeteknek és termelői csoportoknak nem kell újabb kérelmet benyújtaniuk. Az új tagállamoknak értesíteniük kell a termelői szervezeteket és termelői csoportokat, hogy azokat a 2004-es évre az 1432/2003/EK rendelet szerint elismerték-e vagy sem.

(6) Sem a termelői szervezetek, sem pedig az új tagállamok nem rendelkeznek tapasztalatokkal a működési programok terén. Az új tagállamok termelői szervezeteire vonatkozóan átmeneti intézkedésként legfeljebb másfél évig tartó működési programot lehet benyújtani. Gyors, egyszerű programok elkészítésével csökkenteni kell azon időtartamot, amelyet a termelői szervezetek az előkészítésre, a nemzeti hatóságok pedig az értékelésre fordítanak. E programok létrehozásának, értékelésének, megvalósításának és ellenőrzésének mind a termelői szervezeteket, mind a nemzeti hatóságokat segítenie kell az átmeneti időszakot követő, szokásos hosszúságú működési programok kezelésében.

(7) 2004. május 1-jét kell tekinteni azon elismerési tervek kezdeti időpontjának, amelyet az új tagállamokban 2004. május 1. előtt, azok nemzeti jogszabályai szerint hagytak jóvá.

(8) Az új tagállamok kötelesek évente ellenőrizni a termelői szervezetek és termelői csoportok egy bizonyos százalékánál az elismerési követelményeknek, illetve a támogatásnyújtás feltételeinek betartását. Tekintettel az új tagállamok számára ezzel okozott közigazgatási teherre, lehetővé kell tenni számukra, hogy 2005-ben a normál szint legfeljebb felére csökkentsék a termelői szervezetek és termelői csoportok ellenőrzésének százalékarányát, de ha élnek ezzel a lehetőséggel, a százalékarányt 2006-ban ugyanilyen mértékben növelniük kell annak érdekében, hogy kétéves átlagban elérjék a normál szintet.

(9) Az új tagállamok piaci szereplői szabadon dönthetnek úgy, hogy nem kívánják igénybe venni ezen átmeneti intézkedéseket, és az 1432/2003/EK és az 1433/2003/EK rendeletben, az előzetesen elismert termelői csoportoknak nyújtott támogatás tekintetében a 2200/96/EK tanácsi rendelet alkalmazási szabályainak megállapításáról szóló, 2003. november 3-i 1943/2003/EK bizottsági rendeletben [4] és a gyümölcs- és zöldségágazatban alkalmazott intervenciós intézkedések és a piacról való kivonás tekintetében a 2200/96/EK tanácsi rendelet részletes alkalmazási szabályainak megállapításáról szóló, 2004. január 21-i 103/2004/EK bizottsági rendeletben [5] szereplő normál szabályokat alkalmazzák.

(10) Az e rendeletben előírt intézkedések összhangban vannak a Gyümölcs- és Zöldségpiaci Irányítóbizottság véleményével,

ELFOGADTA EZT A RENDELETET:

1. cikk

Meghatározás

E rendelet alkalmazásában "új tagállam": a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia.

2. cikk

Elismerés és előzetes elismerés

(1) Az 1432/2003/EK rendelet 1. cikkétől és a 2200/96/EK rendelet 12. cikkétől eltérve az új tagállamok határozhatnak úgy, hogy a 2004. május 1. előtt a nemzeti jogszabályokkal összhangban elismert termelői szervezeteket vagy csoportokat a 2200/96/EK rendelet szerint elismert termelői szervezeteknek vagy előzetesen elismert termelői csoportoknak (a továbbiakban: elismert termelői szervezetek és elismert termelői csoportok) tekintik.

Az új tagállamok 2004. május 1. után a lehető leghamarabb értesítik a 2004. május 1. előtt a nemzeti jogszabályokkal összhangban elismert termelői szervezeteket vagy csoportokat az elismerésre vonatkozó, első albekezdés szerinti határozatukról.

(2) Az (1) bekezdésben említett határozatot az arról szóló értesítés időpontjától 2005. december 31-ig kell alkalmazni.

(3) Az új tagállamok az (1) bekezdésben említett határozatról szóló értesítést követő 30 napon belül közlik a Bizottsággal a 2200/96/EK rendelet 12. cikke (1) bekezdésének c) pontjában és az 1432/2003/EK rendelet 17. cikkének (5) bekezdésében említett információt azon termelői szervezetekről, illetve termelői csoportokról, amelyek elismerését e rendelettel összhangban jóváhagyták vagy visszautasították.

3. cikk

A termelői szervezetek kategóriái

Amennyiben egy új tagállam nem rendelkezik a 2200/96/EK rendelet 11. cikke (1) bekezdésének a) pontjában meghatározott, a termelői szervezetek kategóriáira vonatkozó jogszabállyal, az elismert termelői szervezeteket ezen új tagállamokban úgy kell tekinteni, mint amelyek az említett rendelet 11. cikke (1) bekezdése a) pontjának i. alpontjában említett "gyümölcs és zöldség" kategóriába tartoznak.

4. cikk

Működési programok

(1) Az új tagállamokban 2004. május 1. előtt a nemzeti jogszabályokkal összhangban elismert termelői szervezetek 2004. június 30. előtt működési programot nyújthatnak be jóváhagyásra, amely legfeljebb egy 2005. december 31-ig tartó időszakra vonatkozik. E kérelemhez csatolni kell a szervezet arra vonatkozó kötelezettségvállalását, hogy legkésőbb 2005. szeptember 15-ig új működési programot nyújt be. A működési programok jelzik az 1433/2003/EK rendelet 7. cikkében előírt működési alapok becsült összegét az említett rendelet 4. cikke szerint meghatározott referenciaidőszak alapján, és tartalmazzák az említett rendelet 8. és 9. cikkében említett információkat.

(2) Az (1) bekezdésben említett kérelem benyújtásától számított három hónapon belül az illetékes nemzeti hatóságok határoznak a benyújtott működési programról.

A működési programot azonban csak akkor lehet jóváhagyni, ha az érintett termelői szervezeteket a 2. cikk (1) bekezdése szerinti pozitív határozatról értesítették.

(3) Az illetékes nemzeti hatóságok értesítik a termelői szervezeteket aműködési programokat jóváhagyó határozataikról. A működési programok végrehajtása csak az illetékes hatóságok jóváhagyását követően kezdődhet meg.

(4) Az 1433/2003/EK rendelet 18., 20. és 21. cikkére is figyelemmel a termelői szervezetek támogatást kérhetnek működési programjaikra.

Az érintett új tagállamot terheli azonban a pénzügyi felelősség azon támogatások miatt, amelyeket 2004-ben az 1433/2003/EK rendelet 6. vagy 8. cikkének megsértésével használtak fel.

(5) A 103/2004/EK rendelet 7. cikke alapján a 2004. május 1. előtt a nemzeti jogszabályokkszerint elismert termelői szervezetek a közösségi kivonási támogatás iránt kérelmet nyújthatnak be.

Az érintett új tagállamot terheli azonban a 2. cikk (1) bekezdése szerinti negatív határozatról szóló értesítésből eredő pénzügyi felelősség.

5. cikk

Támogatás az elismert termelői csoportoknak

Az elismert termelői csoportok az 1943/2003/EK rendelet 5. cikkére is figyelemmel kérelmezhetik a 2200/96/EK rendelet 14. cikkének (2) bekezdésében említett támogatást, amennyiben ez az érintett tagállamban rendelkezésre áll.

Amennyiben a nemzeti jogszabályokkal összhangban elfogadott elismerési terv végrehajtása 2004. május 1. előtt megkezdődött, az 1432/2003/EK rendelet 18. cikkének (1) bekezdésében említett elfogadási időpontnak 2004. május 1-jét kell tekinteni.

6. cikk

Ellenőrzések

2005-ben az új tagállamok az 1432/2003/EK rendelet 20. cikkének (2) bekezdésében és az 1433/2003/EK rendelet 23. cikkének (2) bekezdésében előírt minimális százalékarányoknak legfeljebb felére csökkenthetik a termelői szervezetek és termelői csoportok ellenőrzéseinek százalékarányát.

Ha az új tagállamok élnek ezzel a lehetőséggel, a százalékarányt 2006-ban a 2005-ös csökkentéssel megegyező mértékben növelniük kell, hogy kétéves átlagban elérjék a normál szintet.

7. cikk

Az 1432/2003/EK, az 1433/2003/EK, az 1943/2003/EK és a 103/2004/EK rendeletet az e rendeletben előírt szabályokra is figyelemmel kell alkalmazni.

8. cikk

Hatálybalépés

Ez a rendelet kizárólag a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási szerződésével együtt, annak hatálybalépése napján lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2004. április 14-én.

a Bizottság részéről

Franz Fischler

a Bizottság tagja

[1] HL L 203., 2003.8.12., 18. o.

[2] HL L 203., 2003.8.12., 25. o. A legutóbb az 1582/2003/EK rendelettel (HL L 227., 2003.9.11., 3. o.) módosított rendelet.

[3] HL L 297., 1996.11.21., 1. o. A legutóbb a 47/2003/EK bizottsági rendelettel (HL L 7., 2003.1.11., 64. o.) módosított rendelet.

[4] HL L 286., 2003.11.4., 5. o.

[5] HL L 16., 2004.1.23., 3. o.

--------------------------------------------------